[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 6.3.2009

KOM(2009) 109 endelig

2006/0088 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af forslaget til Europa-Parlamentets og Rådets forordning om ændring af de fælles konsulære instrukser til de diplomatiske og konsulære repræsentationer med hensyn til indførelse af biometriske identifikatorer, herunder bestemmelser om organisering af modtagelsen og behandlingen af visumansøgninger

(forelagt af Kommissionen)

2006/0088 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit, vedrørende

Rådets fælles holdning med henblik på vedtagelse af forslaget til Europa-Parlamentets og Rådets forordning om ændring af de fælles konsulære instrukser til de diplomatiske og konsulære repræsentationer med hensyn til indførelse af biometriske identifikatorer, herunder bestemmelser om organisering af modtagelsen og behandlingen af visumansøgninger

1. SAGSFORLØB

Fremsendelse af forslaget til Europa-Parlamentet og Rådet (dokument KOM([(2006)]) [269] endelig - [2006]/[0088]COD): | 31. maj 2006 |

Udtalelse afgivet under Europa-Parlamentets førstebehandling: | 9. juli 2008 |

Fælles holdning vedtaget: | 5. marts 2009 |

2. FORMÅLET MED KOMMISSIONENS FORSLAG

Formålet med forslaget er at skabe et retsgrundlag, som gør det muligt for medlemsstaterne at registrere visumansøgeres obligatoriske biometriske identifikatorer – ansigtsbilledet og ti flade fingeraftryk – og tilvejebringe en retlig ramme for organiseringen af medlemsstaternes konsulære repræsentationer og deres indbyrdes samarbejde med henblik på gennemførelsen af visuminformationssystemet (VIS).

3. BEMÆRKNINGER TIL DEN FÆLLES HOLDNING

Rådets fælles holdning indeholder elementerne i det kompromis, som Europa-Parlamentet og Rådet var kommet frem til efter de drøftelser, der fandt sted efter Europa-Parlamentets vedtagelse af sin udtalelse efter førstebehandlingen den 9. juli 2008 og efter det politiske trepartsmøde den 2. december 2008.

Den fælles holdning fastholder i al væsentlighed nøglepunkterne i Kommissionens oprindelige forslag. Den fælles holdning tager højde for de vigtigste ændringsforslag vedtaget under førstebehandlingen i Europa-Parlamentet, og som supplerer og præciserer den retlige ramme for organiseringen af medlemsstaternes konsulære repræsentationer og deres indbyrdes samarbejde med henblik på modtagelsen og behandlingen af visumansøgninger.

De væsentligste indholdsmæssige forskelle mellem den fælles holdning og Kommissionens oprindelige forslag er følgende:

- Aldersgrænsen for indsamling af fingeraftryk.

Kommissionen havde oprindeligt foreslået at optage fingeraftryk for visumansøgere på seks år og derover, hvorimod den fælles holdning fastlægger en foreløbig alder på tolv år, idet aldersgrænsen tages op til fornyet overvejelse på baggrund af resultatet af den undersøgelse, som Kommissionen på Europa-Parlamentets anmodning har forpligtet sig til at foretage.

- Brug af eksterne tjenesteydere med henblik på modtagelse af visumansøgninger.

De særlige omstændigheder, hvor medlemsstaterne kan samarbejde med sådanne eksterne tjenesteydere, er præciseret nærmere, hvilket også gælder de mindstekrav, der skal nævnes i de kontrakter, som medlemsstaterne indgår med de eksterne tjenesteydere.

Som kompensation for bibeholdelsen af direkte adgang til de konsulære repræsentationer indføres en mulighed for at opkræve et gebyrtillæg af visumansøgerne uanset de gebyrfritagelser, der er anført i bilag 12 til de fælles konsulære instrukser. Dette gebyrtillæg skal stå i forhold til de omkostninger, som den eksterne tjenesteyder faktisk pådrager sig for at udføre de opgaver, der tillægges ham, og bør forsøges harmoniseret inden for rammerne af det lokale konsulære samarbejde. Beløbet kan ikke overstige halvdelen af det gebyr, der er fastsat i bilag 12 til de fælles konsulære instrukser.

- Brug af honorære konsuler.

Den fælles holdning tillader med sin ordlyd, at der bruges honorære konsuler til modtagelse af visumansøgninger, herunder også indsamling af biometriske identifikatorer. Honorære konsuler, der ikke har tjenestemandsstatus i den medlemsstat, som de repræsenterer, underlægges samme regler som de eksterne tjenesteydere.

- Sikret fremsendelse af oplysninger.

Bestemmelserne beskriver de retlige og praktiske vilkår for sikret fremsendelse af oplysninger mellem medlemsstaterne eller mellem eksterne tjenesteydere og medlemsstaterne, navnlig angående tredjelande, hvor kryptering af oplysninger ikke er tilladt.

Den foreslåede formulering skaber betydelig større sikkerhed med hensyn til databeskyttelse og bekræfter medlemsstaternes ansvar i denne henseende.

Andre ændringsforslag fra Europa-Parlamentet af redaktionel art til forbedring af teksten er ligeledes blevet medtaget.

4. KONKLUSIONER

Kommissionen accepterer den fælles holdning, der indeholder og supplerer de centrale elementer fra Kommissionens oprindelige forslag og de vigtigste ændringsforslag fra Europa-Parlamentet.